Document ID: 32012R1011

AZ EURÓPAI KÖZPONTI BANK 1011/2012/EU RENDELETE
(2012. október 17.)
az értékpapírállományokról szóló statisztikákról
(EKB/2012/24)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára, és különösen annak 5. cikkére,
tekintettel a Közösségben a nemzeti és regionális számlák európai rendszeréről szóló, 1996. június 25-i 2223/96/EK tanácsi rendeletre (a továbbiakban „ESA 95”) (1) és különösen annak A. mellékletére,
tekintettel Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre (2), és különösen annak 5. cikke (1) bekezdésére és 6. cikke (4) bekezdésére,
tekintettel a befektetési alapok eszközeiről és kötelezettségeiről szóló statisztikákról szóló, 2007. július 27-i 598/2007/EK (EKB/2007/8) európai központi banki rendeletre (3),
tekintettel az értékpapírosítási tranzakciókban részt vevő pénzügyi közvetítő vállalatok eszközeiről és forrásairól szóló statisztikákról szóló, 2008. december 19-i 24/2009/EK (EKB/2008/30) európai központi banki rendeletre (4),
tekintettel a monetáris pénzügyi intézményi szektor összevont mérlegéről szóló, 2008. december 19-i 25/2009/EK (EKB/2008/32) európai központi banki rendeletre (5),
tekintettel a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről szóló, 2004. április 21-i 2004/39/EK európai parlamenti és tanácsi irányelvre (6),
tekintettel a hitelintézetek tevékenységének megkezdéséről és folytatásáról szóló, 2006. június 14-i 2006/48/EK európai parlamenti és tanácsi irányelvre (7),
mivel:
(1)
A Központi Bankok Európai Rendszere („KBER”) feladatainak ellátása és az euroövezeten belüli pénzpiacok és pénzügyi tevékenységek figyelemmel kísérése érdekében az Európai Központi Banknak („EKB”) a nemzeti központi bankok („NKB-k”) közreműködésével jó minőségű statisztikai adatokat kell gyűjtenie értékpapíronkénti alapon az euroövezeti intézményi szektorok által tartott értékpapírokról, valamint az euroövezeten belüli rezidensek által kibocsátott és az euroövezeten kívüli intézményi szektorok által tartott értékpapírokról.
(2)
Az illetékes nemzeti hatóságok hitelintézetek prudenciális felügyeletére, a pénzügyi rendszer stabilitására és a monetáris politikai transzmissziós mechanizmusának elemzésére vonatkozó politikáinak zavartalan megvalósításához történő hozzájárulás érdekében az EKB-nak értékpapíronkénti alapon kell adatokat gyűjtenie a bankcsoportoktól az általuk tartott értékpapírokról.
(3)
Az adatgyűjtés célja, hogy az EKB átfogó statisztikai képet kapjon az euroövezeti tagállamok gazdasági szektorainak és egyéni bankcsoportjainak az egyes értékpapírosztályoknak való kitettségéről, valamint az értékpapírok kezelői és kibocsátói gazdasági ágazatai közötti kapcsolatokról, valamint az euroövezeti rezidensek által kibocsátott értékpapírok piacáról. A gazdasági szektorok és bankcsoportok egy adott értékpapírosztálynak való kitettségére vonatkozó, igen részletes szintű, pontos információk rendelkezésre állásának jelentősége a pénzügyi válság során vált nyilvánvalóvá, mivel a pénzügyi stabilitási kockázatot az egyéni pénzügyi intézmények szintjén jelentkező, az egyes értékpapírok egyes osztályai által generált fertőzési mechanizmus következtében nem lehetett az aggregált adatokból egyértelműen megállapítani. Az egyedi értékpapírok szintjén az értékpapírállományokra vonatkozó időszerű információk azt is lehetővé fogják tenni az EKB számára, hogy a kockázatoknak a pénzügyi piacokról a reálgazdaságba történő továbbítását figyelemmel kísérje.
(4)
Ezen túlmenően ezek a statisztikai adatok támogatni fogják az EKB-t a pénzügyi piac fejleményeinek elemzésében, valamint a gazdasági szektorok értékpapír-állományaiban bekövetkező változások, továbbá a pénzügyi közvetítők és a nem pénzügyi befektetők közötti kapcsolatok figyelemmel kísérésében.
(5)
Tekintettel a monetáris politika és a pénzügyi rendszer stabilitása közötti kölcsönös kapcsolatokra, az értékpapír-állományok pozícióira és a pénzügyi tranzakciókra vonatkozó, értékpapíronként történő, valamint a tranzakciók pozíciókból történő levezetésére vonatkozó statisztikai adatgyűjtésre, a pénzügyi és monetáris elemzések EKB általi elvégzésének támogatása céljából és a KBER pénzügyi rendszer stabilitásához történő hozzájárulása érdekében is szükség van a rendszeres és eseti elemzési igények kielégítésére. Ezek a statisztikai adatok lehetővé fogják tenni az intézményi szektor által kezelt értékpapírokra vonatkozó adatoknak a világon bárhol található egyes kibocsátókra vonatkozó adatokkal történő egyesítését, ezzel fontos eszközt biztosítva a pénzügyi egyensúlytalanságok felgyülemlésének és alakulásának figyelemmel kísérésére.
(6)
Szükséges továbbá, hogy az EKB elemzési és statisztikai támogatást nyújthasson az Európai Rendszerkockázati Testületnek, az Európai Központi Banknak az Európai Rendszerkockázati Testület működését érintő külön feladatokkal történő felruházásáról szóló, 2010. november 17-i 1092/2010/EU tanácsi rendelettel (8) összhangban.
(7)
Emiatt az EKB Kormányzótanácsának azonosítania kell az e rendelet szerinti adatgyűjtés céljára adatot szolgáltató bankcsoportokat, figyelembe véve az egyes csoportok konszolidált mérlegének nagyságát az összes európai uniós bankcsoport konszolidált mérlegeszközeihez viszonyítva, a csoport tevékenységeinek a banki üzletág adott szegmensében betöltött jelentőségét, valamint a csoportnak az euroövezet és/vagy az egyes tagállamok pénzügyi rendszerének stabilitásában és működésében fennálló jelentőségét.
(8)
A bizalmas statisztikai adatok védelmére és felhasználására vonatkozó elvárásokat a 2533/98/EK tanácsi rendelet 8. cikkében meghatározottak szerint kell alkalmazni.
(9)
Az e rendelet szerinti adatszolgáltatási követelmények, valamint az azoktól való eltérések nem érintik az EKB egyéb jogi aktusaiban és eszközeiben meghatározott adatszolgáltatási követelményeket, amelyek - legalábbis részben - szintén vonatkozhatnak az értékpapírok kezelésére vonatkozó, értékpapíronkénti statisztikai adatszolgáltatásra.
(10)
Szükség van egy olyan eljárás kidolgozására, amely lehetővé teszi az e rendelet mellékletei technikai jellegű módosításainak eredményes végrehajtását, feltéve, hogy az ilyen módosítások nem változtatják meg a mögöttes koncepciót, és nem érintik a tagállamok adatszolgáltatóinak jelentési terhét. Ennek az eljárásnak lehetővé kell tennie a KBER Statisztikai Bizottsága véleményének figyelembe vételét,
ELFOGADTA EZT AZ RENDELETET:
1. cikk
Fogalommeghatározások
E rendelet alkalmazásában:
1. „értékpapíronkénti” adatgyűjtés: az adatok egyedi értékpapírokra lebontott gyűjtése;
2. „pozíció”: a (15) bekezdésben felsorolt típusú értékpapírok állománya, amely a II. melléklet 4. részében részletesen meghatározott referenciaidőszak végén valamely tényleges adatszolgáltató tulajdonában vagy felelős őrzésében van;
3. „hitelintézeti anyavállalat”, „pénzügyi holdingtársaság anyavállalat”, „leányvállalat”és „fióktelep”: jelentése megegyezik a 2006/48/EK irányelv 4. cikkében meghatározott jelentéssel;
4. „bankcsoport”: a) hitelintézeti anyavállalat, valamint annak pénzügyi leányvállalatai és fióktelepei - a biztosítóintézetek kivételével -, amelyek a 73/239/EGK irányelv (9) 6. cikkében, vagy a 2002/83/EK irányelv 4. cikkében (10) foglaltaknak megfelelően hivatalos engedélyt kaptak; vagy b) pénzügyi holdingtársaság anyavállalat, valamint annak pénzügyi leányvállalatai és fióktelepei - a biztosítóintézetek kivételével -, amelyek a 73/239/EGK irányelv 6. cikkében vagy a 2002/83/EK irányelv 4. cikkében foglaltaknak megfelelően hivatalos engedélyt kaptak, feltéve, hogy mindkét esetben az anyavállalat a bankcsoport vezetője. Az a vállalkozás, amelynek nincs leányvállalata, önmagában alkot csoportot, feltéve, hogy a vállalkozás önmagában nem leányvállalat;
5. „rezidens”: jelentése megegyezik a 2533/98/EK rendelet 1. cikkének (4) bekezdésében meghatározott jelentéssel;
6. „monetáris pénzügyi intézmény” (MPI), „hitelintézet” (HI) és „pénzpiaci alap” (MMF): jelentése megegyezik a 25/2009/EK (EKB/2008/32) rendelet 1. cikkében meghatározott jelentéssel. Az MPI-szektor a HI-kból és a MMF-ekből áll;
7. „befektetési alap” (BA): jelentése megegyezik a 958/2007/EK rendelet (EKB/2007/8) 1. cikkében meghatározott jelentéssel;
8. „speciális pénzügyi közvetítő vállalat” (PKV): jelentése megegyezik a 24/2009/EK (EKB/2008/30) rendelet 1. cikkének (1) bekezdésében meghatározott jelentéssel;
9. „letétkezelő”: a „pénzügyi vállalatok szektorba” tartozó vállalkozás (S.12 (11)), amely az ügyfelek számláján pénzügyi eszközök megőrzését és nyilvántartását végzi, beleértve a letéti őrzést és kapcsolódó szolgáltatásokat, mint pl. készpénz, illetve biztosíték kezelése a 2004/39/EK irányelv I. melléklete B részének 1. pontjában meghatározottak szerint;
10. „bankcsoport vezetője”: egy bankcsoport anyavállalata, feltéve hogy az uniós hitelintézeti anyavállalat vagy pedig uniós pénzügyi holdingtársaság anyavállalat a 2006/48/EK irányelv 4. cikkében meghatározottak és az uniós tagállamokban végrehajtottak szerint, azzal a kivétellel, hogy az „unió” szó helyébe az „euroövezet” és a „tagállam” szó helyébe az „euroövezeti tagállam” lép;
11. „adatszolgáltató csoport vezetője”: a Kormányzótanács által a 2. cikk (4) bekezdésében foglaltak szerint egy adatszolgáltató csoportként meghatározott bankcsoport vezetője;
12. „befektető”: pénzügyi eszközöket kezelő bármely jogalany vagy személy;
13. „őrzött értékpapírok”: olyan értékpapírok, amelyek őrzését és nyilvántartását a befektetők nevében letétkezelők végzik;
14. „illetékes NKB”: az euroövezet azon tagállamának NKB-ja, amelyben az adatszolgáltató rezidens;
15. „értékpapírok”: az értékpapírok következő típusait foglalja magában:
a)
„hitelviszonyt megtestesítő értékpapírok” (F.3);
b)
„tőzsdei részvények” (F.511);
c)
„befektetési jegyek vagy egységek” (F.52);
16. „értékpapír-állományok”: a 15. bekezdésben felsorolt értékpapírok gazdasági tulajdonjoga;
17. „ISIN-kód”: az értékpapírokhoz rendelt, 12 alfanumerikus karakterből álló, nemzetközi értékpapír-azonosító szám (International Securities Identification Number), amely egy értékpapír kibocsátást kizárólagosan azonosít (ahogy az az ISO 6166 által meghatározásra került).
2. cikk
Tényleges adatszolgáltatók
(1) Az adatszolgáltatók tényleges köre a rezidens MPI-kből, BA-kból, PKV-kból, letétkezelőkből, a Kormányzótanács által a 4. cikkben foglaltak szerint adatszolgáltató csoportként meghatározott és az adatszolgáltatási kötelezettségeikről az 5. cikkben foglaltaknak megfelelően értesített bankcsoportok vezetőiből áll (a továbbiakban együttesen: „tényleges adatszolgáltatók” és egyenként: „tényleges adatszolgáltató”).
(2) Amennyiben egy MPI, BA vagy egy PKV a saját nemzeti joga szerint nem rendelkezik jogi személyiséggel, a képviseletükre jogosult személyek illetve alakszerű képviselet hiányában a vonatkozó nemzeti jog alapján a tevékenységükért felelős személyek felelnek az e rendelet szerinti adatok szolgáltatásáért.
(3) A 4. cikkben megadott eltérés hiányában a tényleges adatszolgáltatókra teljes körű adatszolgáltatási követelmények vonatkoznak.
(4) A Kormányzótanács akként határozhat, hogy a bankcsoport egyben adatszolgáltató csoport, amennyiben a bankcsoport a 2006/48/EK rendelet V. címe 4. fejezetének 1. szakaszának megfelelő összevont mérlegeszközei:
a)
meghaladják az Unió bankcsoportjai összevont mérlegeszközének 0,5%-át (a továbbiakban: „0,5%-os küszöbérték”), az EKB számára rendelkezésre álló legújabb adatok, azaz:
i.
az (5) bekezdésben foglalt értesítést megelőző naptári év december végére vonatkozó adatok; illetve
ii.
amennyiben az i. pontban foglalt adatok nem állnak rendelkezésre, a megelőző naptári év december végére vonatkozó adatok alapján; illetve
b)
a 0,5%-os küszöbértékkel megegyeznek vagy az alatt vannak, feltéve, hogy a bankcsoport megfelel bizonyos mennyiségi vagy minőségi szempontoknak, amelyek fontossá teszik az euroövezet pénzügyi rendszerének stabilitása és működése (pl. az euroövezet egyéb pénzügyi intézményeivel való összefonódás, a több országon átnyúló tevékenység, a helyettesíthetőség hiánya, a vállalati struktúra összetettsége vonatkozásában), illetve egy adott euroövezeti tagállam (pl. a bankcsoportnak egy vagy több tagállam banki szolgáltatási piacának adott szegmensén belül betöltött viszonylagos jelentősége) vonatkozásában.
(5) Az illetékes NKB értesíti az adatszolgáltató csoportok vezetőit a Kormányzótanács (4) bekezdés szerint meghozott határozatáról, valamint az e rendelet alapján fennálló kötelezettségeikről.
(6) A 10. cikk sérelme nélkül, az adatszolgáltató csoportoknak az (5) bekezdésben foglaltak alapján az e rendelet alapján történő első adatszolgáltatás megkezdését követően értesített vezetői az értesítés napját követő legkésőbb hat hónapon belül megkezdik az adatszolgáltatást.
(7) Az (5) bekezdésben foglaltaknak megfelelően értesített adatszolgáltató csoport vezetője értesíti az illetékes NKB-t a nevében vagy a jogi formájában bekövetkezett változásokról, az egyesülésekről vagy szerkezetátalakításokról, valamint a jelentéstételi kötelezettségét érintő minden egyéb lényeges eseményről vagy körülményről, az esemény vagy körülmény bekövetkezését követő tizennégy napon belül.
(8) Az (5) bekezdésben foglaltaknak megfelelően értesített adatszolgáltató csoport vezetőjére az e rendeletben foglalt kötelezettségek vonatkoznak mindaddig, amíg az illetékes NKB az ellenkezőjéről nem értesíti.
3. cikk
Statisztikai adatszolgáltatási követelmények
(1) Az MPI-k, BA-k, PKV-k és a letétkezelők az illetékes NKB-juknak értékpapíronkénti bontásban adatokat szolgáltatnak a negyedév végi, illetve a hóvégi pozíciókról, valamint az (5) bekezdésben foglaltaknak megfelelően a referencia-hónapban vagy -negyedévben történt pénzügyi tranzakciókról vagy az ilyen tranzakciók levezetéséhez szükséges statisztikai adatokról, az ISIN-kóddal rendelkező értékpapírok saját állománya vonatkozásában, az I. melléklet 2. részében foglaltaknak megfelelően. Ezen adatokat havonta vagy negyedévente kell jelenteni az illetékes NKB-k által meghatározott adatszolgáltatási utasításoknak megfelelően.
(2) A letétkezelő értesíti az illetékes NKB-t az általa végzett letétkezelői tevékenységekről azok megkezdésének napját követő egy héten belül, tekintet nélkül arra, hogy az e rendeletben foglalt rendszeres adatszolgáltatási kötelezettségek hatálya alá tartozónak tekinti-e magát, kivéve, ha a letétkezelő más illetékes hatóságokat erről tájékoztatott.
Az illetékes NKB-k által meghatározott adatszolgáltatási utasításoknak megfelelően a letétkezelők negyedévente vagy havonta adatokat szolgáltatnak az illetékes NKB-nak, értékpapíronkénti bontásban a negyedév végi vagy a hóvégi pozíciókról, valamint az (5) bekezdésben foglaltaknak megfelelően a referencia-hónapban vagy -negyedévben történt pénzügyi tranzakciókról, az ISIN-kóddal rendelkező alábbi értékpapírokról:
a)
az I. melléklet 3. részében foglaltaknak megfelelően az általuk olyan rezidens befektetők nevében őrzött értékpapírok, akik az (1) bekezdésben foglaltak saját értékpapír-állományukra vonatkozóan adatszolgáltatásra nem kötelezettek;
b)
az I. melléklet 4. részében foglaltaknak megfelelően az általuk az euroövezet másik tagállamában rezidens nem pénzügyi befektetők nevében őrzött értékpapírok;
c)
az I. melléklet 5. részében foglaltaknak megfelelően az általuk az euroövezeten kívüli tagállamban, valamint az Unión kívül rezidens nem pénzügyi befektetők nevében őrzött, euroövezeti jogalanyok által kibocsátott értékpapírok.
(3) Az adatszolgáltató csoportok vezetői értékpapíronkénti bontásban negyedévente az illetékes NKB rendelkezésére bocsátják a csoportjuk - beleértve a nem rezidens jogalanyokat is - által tartott, ISIN-kóddal rendelkező értékpapírok negyedév végi pozícióit. Az ilyen adatokat a csoport bruttó portfóliója alapján kell jelenteni, az ugyanazon csoport vállalkozásai által kibocsátott értékpapíroknak a csoport értékpapír-állományából történő nettósítása nélkül.
Az adatszolgáltató csoportok vezetői az illetékes NKB utasításaiban foglaltaknak megfelelően az I. melléklet 6. részében részletezett három megközelítés közül az egyiknek megfelelően szolgáltatják az értékpapír-állományra vonatkozó adatokat.
(4) Az e rendeletben foglalt adatszolgáltatási követelmények, valamint az azoktól való eltérések nem érintik a) a 25/2009/EK (EKB/2008/32) rendelet; b) a 958/2007/EK (EKB/2007/8) rendelet; és c) a 24/2009/EK (EKB/2008/30) rendelet által előírt adatszolgáltatási követelményeket.
(5) A tényleges adatszolgáltatók az illetékes NKB utasításaiban foglaltaknak megfelelően kötelesek a) a havi vagy negyedéves pénzügyi tranzakciókra értékpapíronkénti adatokat, és amennyiben azt az illetékes NKB kéri, az egyéb mennyiségi változásokra vonatkozó adatokat; vagy b) a pénzügyi tranzakcióknak az I. melléklet 1. részében meghatározott megközelítések egyike szerint történő levezetéséhez szükséges statisztikai adatokat jelenteni. A tranzakciók összeállítására vonatkozó további követelmények és iránymutatások a II. melléklet 3. részében kerültek meghatározásra.
(6) Az illetékes NKB erre vonatkozó utasítása esetén a tényleges adatszolgáltatók negyedévente vagy havonta jelentik a negyedév végi vagy a hó végi pozíciókat, valamint az (5) bekezdésben foglaltaknak megfelelően az ISIN-kód nélküli értékpapír-állományról a referencia-negyedévre vagy -hónapra vonatkozó adatokat az I. melléklet 7. részében foglaltaknak megfelelően. Ez a bekezdés nem vonatkozik azokra a tényleges adatszolgáltatókra, amelyekre a 4. cikk szerint megadott eltérések vonatkoznak.
(7) A negyedév végi vagy a hó végi pozíciókra vonatkozó értékpapíronkénti adatokat, az (5) bekezdésben foglaltaknak megfelelően, a referencia-negyedévre vagy -hónapra vonatkozó statisztikai adatokat a II. melléklet 1., 2. és 4. részében foglaltaknak, valamint az 5. cikkben hivatkozott számviteli szabályoknak megfelelően jelentik.
4. cikk
Eltérések
(1) Az egyes illetékes NKB-k mérlegelése alapján a tényeges adatszolgáltatók számára az alábbi eltérések adhatók meg:
a)
azokban az euroövezeti tagállamokban, amelyekben a rezidens befektetők ISIN-kóddal rendelkező értékpapírjainak állománya piaci értéken legfeljebb 40 milliárd euro:
i.
az NKB-k eltéréseket adhatnak az MPI-k, BA-k, PKV-k és a letétkezelők számára a 3. cikk (1) bekezdésében foglalt adatszolgáltatási követelmények alól, feltéve, hogy az eltéréssel rendelkező MPI-k, BA-k, PKV-k és letétkezelők együttes pozíciói nem haladják meg az MPI-k, BA-k, PKV-k és letétkezelők nemzeti értékpapír-állományának 40%-át. Azok a PKV-k, amelyek a 24/2009/EK (EKB/2008/30) rendeletben foglaltaknak megfelelően nem szolgáltatnak értékpapíronkénti adatokat, az illetékes NKB-juk utasításában foglaltaknak megfelelően az e rendeletben foglalt adatszolgáltatás kezdetét követő két évben jogosultak ezt a küszöbértéket túllépni;
ii.
az NKB-k eltérést adhatnak a letétkezelők számára a 3. cikk (2) bekezdésének a) pontjában foglalt adatszolgáltatási követelmények alól, feltéve, hogy az eltéréssel rendelkező letétkezelők együttes pozíciói nem haladják meg az őrzött nemzeti értékpapír-állomány 40%-át;
b)
azokban az euroövezeti tagállamokban, amelyekben a rezidens befektetők ISIN-kóddal rendelkező értékpapírjainak állománya piaci értéken 40 milliárd eurónál több:
i.
az NKB-k eltéréseket adhatnak az MPI-k, BA-k, PKV-k és a letétkezelők számára a 3. cikk (1) bekezdésében foglalt adatszolgáltatási követelmények alól, feltéve, hogy az eltéréssel rendelkező MPI-k, BA-k, PKV-k és letétkezelők együttes pozíciói nem haladják meg az MPI-k, BA-k, PKV-k és letétkezelők nemzeti értékpapír-állományának 5%-át;
ii.
az NKB-k eltéréseket adhatnak a letétkezelők számára a 3. cikk (2) bekezdésének a) pontjában foglalt adatszolgáltatási követelmények alól, feltéve, hogy az eltéréssel rendelkező letétkezelők együttes pozíciói nem haladják meg az őrzött nemzeti értékpapír-állomány 5%-át;
c)
az NKB-k konzultálnak az EKB-val az e bekezdés szerinti eltérések megadásához szükséges, a teljes értékpapír-állomány piaci értékének megállapítását szolgáló információk felhasználásáról.
(2) Az NKB-k választásuk szerint eltéréseket adhatnak a HI-k számára a 3. cikk (1) bekezdésében foglalt adatszolgáltatási követelmények alól az alábbiak szerint:
a)
az NKB-k egészben vagy részben mentesíthetik a HI-ket az adatszolgáltatási követelmények alól, feltéve, hogy a HI-k teljes értékpapír-állományának együttes pozíciói az érintett euroövezeti tagállamban nem haladják meg az 5%-ot;
b)
ez a küszöbérték ugyanakkor az e rendeletben foglalt adatszolgáltatás kezdetét követő két évben 15%-ra emelhető;
c)
az a) és b) pontban említett küszöbértékeket az érintett tagállamnak az (1) bekezdésben foglalt bármely eltérés alkalmazását követően számított teljes értékpapír-állománya alapján kell kiszámítani.
(3) Az NKB-k választásuk szerint eltéréseket adhatnak valamennyi MMF számára a 3. cikk (1) bekezdésében foglalt adatszolgáltatási követelmények alól, feltéve, hogy az ISIN-kóddal rendelkező teljes értékpapír-állományuk kevesebb az euroövezeti MMF-ek értékpapír-állományának 2%-ánál. Ezt a 2%-os küszöbértéket az adott tagállam MMF-einek az (1) bekezdésben foglalt bármely eltérés alkalmazását követően számított teljes értékpapír-állománya alapján kell kiszámítani.
(4) Az NKB-k választásuk szerint eltéréseket adhatnak valamennyi PKV számára a 3. cikk (1) bekezdésében foglalt adatszolgáltatási követelmények alól, feltéve, hogy az ISIN-kóddal rendelkező értékpapír-állományuk kevesebb az euroövezeti PKV-k értékpapír-állományának 2%-ánál. Ezt a 2%-os küszöbértéket az adott tagállam PKV-inak az (1) bekezdésben foglalt bármely eltérés alkalmazását követően számított teljes értékpapír-állománya alapján kell kiszámítani.
(5) Az NKB-k döntésük szerint az alábbi eltéréseket adhatják meg a letétkezelők számára:
a)
az NKB-k egészben vagy részben mentesíthetik a letétkezelőket a 3. cikk (2) bekezdésének a) pontjában említett adatszolgáltatási követelmények alól, feltéve, hogy a 3. cikk (2) bekezdésének a) pontjában említett adatok a III. mellékletben meghatározott statisztikai minimumelőírásoknak megfelelően egyéb statisztikai vagy felügyeleti adatforrásokból levezethetők. Ezen túlmenően az alábbiakat kell alkalmazni:
i.
azokban a tagállamokban, amelyekre az (1) bekezdés a) pontja szerinti eltérés vonatkozik, valamint amelyekben a 3. cikk (2) bekezdésének a) pontjában említett adatokat közvetlenül a befektetők szolgáltatják, az ilyen adatoknak értékpapíronkénti alapon le kell fedniük a 3. cikk (2) bekezdésének a) pontjában említett értékpapír-mennyiség legalább 60%-át;
ii.
azokban a tagállamokban, amelyekre az (1) bekezdés b) pontja szerinti eltérés vonatkozik, valamint amelyekben a 3. cikk (2) bekezdésének a) pontjában említett adatokat közvetlenül a befektetők szolgáltatják, az ilyen adatoknak értékpapíronkénti alapon le kell fedniük a 3. cikk (2) bekezdésének a) pontjában említett értékpapír-mennyiség legalább 75%-át.
b)
az NKB-k részben vagy egészben mentesíthetik a 3. cikk (2) bekezdésének b) és c) pontjában említett adatszolgáltatási követelmények alól azokat a letétkezelőket, amelyeknek az összes nem rezidens befektető nevében őrzött értékpapír-állománya 10 milliárd euro alatt van.
(6) Az NKB-k választásuk szerint eltéréseket adhatnak a 3. cikk (3) bekezdésében foglalt adatszolgáltatási követelmények alól az adatszolgáltatási csoportok vezetői számára az alábbiak szerint:
a)
az NKB-k engedélyezhetik az adatszolgáltatási csoport vezetői számára, hogy az e rendeletben foglaltakkal összhangban értékpapíronkénti alapon szolgáltassanak statisztikai adatokat a csoportjuk által tartott, ISIN-kóddal rendelkező értékpapír-állomány 95%-ára vonatkozóan, feltéve, hogy a csoport által tartott, fennmaradó 5%-nyi értékpapírt nem egyetlen kibocsátó bocsátotta ki;
b)
az NKB-k felkérhetik az adatszolgáltató csoportok vezetőit, hogy az a) pontban foglaltak szerint az adatszolgáltatás alól kivett értékpapírok típusairól szolgáltassanak további adatokat.
(7) Az NKB-k választásuk szerint eltéréseket adhatnak az e rendeletben foglalt adatszolgáltatási követelmények alól, feltéve hogy a tényleges adatszolgáltatók ugyanezeket az adatokat a 25/2009/EK (EKB/2008/32) rendelet, a 958/2007/EK (EKB/2007/8) rendelet, vagy a 24/2009/EK (EKB/2008/30) rendelet alapján szolgáltatják, illetve amennyiben az NKB-k ugyanezen adatokat a III. mellékletben meghatározott statisztikai minimumelőírásoknak megfelelően le tudják vezetni.
(8) Az olyan tényleges adatszolgáltatók tekintetében, amelyekre az (1), (2), (3) vagy a (4) bekezdésben hivatkozott eltérés vonatkozik, az NKB-k általuk tartott vagy őrzött értékpapírok vonatkozásában továbbra is a 3. cikk (1) bekezdésében meghatározott követelményeknek megfelelően, éves alapon, összesítve vagy értékpapíronként gyűjtenek adatokat.
(9) Az NKB-k ellenőrzik az (1)-(7) bekezdésben foglalt feltételek teljesülését annak érdekében, hogy bármely mentességet minden naptári év eleji hatállyal meg lehessen adni, meg lehessen újítani, illetve szükség esetén vissza lehessen vonni.
(10) Az illetékes NKB visszavonja az (5) bekezdés a) pontja alapján a letétkezelőknek adott bármely mentességet, amennyiben az egyéb statisztikai vagy felügyeleti adatok alapján rendelkezésre álló, a III. mellékletben meghatározott statisztikai minimumelőírásoknak megfelelő adatokat egymást követő három adatszolgáltatási időszakban nem bocsátották időben rendelkezésre, tekintet nélkül arra, hogy ez a letétkezelők hibájából történt-e. A letétkezelőknek a 3. cikk (2) bekezdésében foglaltaknak megfelelően az illetékes NKB által történő, az eltérés visszavonására vonatkozó értesítés napját követően legkésőbb három hónappal meg kell kezdeniük az adatszolgáltatást.
(11) Az NKB-k választásuk szerint az általuk szükségesnek ítélt részletességgel eseti adatszolgáltatási követelményeket írhatnak elő az e cikk szerinti eltéréssel rendelkező tényleges adatszolgáltatók számára. A tényleges adatszolgáltatók az eseti adatszolgáltatási követelmény keretében kért adatokat az illetékes NKB kérését követő tizenöt munkanapon belül szolgáltatják.
(12) A tényleges adatszolgáltatók választhatják azt is, hogy nem élnek az NKB-k által megadott mentesség lehetőségével, és ehelyett eleget tesznek a teljes körű adatszolgáltatási követelményeknek. Az illetékes NKB által megadott mentesség lehetőségével nem élő tényleges adatszolgáltatónak az illetékes NKB-tól előzetes hozzájárulást kell kérnie a mentesség későbbi alkalmazását megelőzően.
5. cikk
Számviteli szabályok
(1) Ha ez a rendelet másként nem rendelkezik, az e rendelet szerinti adatszolgáltatás céljaira a tényleges adatszolgáltatók által követett számviteli szabályok tekintetében a bankok és más pénzügyi intézmények éves beszámolójáról és konszolidált éves beszámolójáról szóló, 1986. december 8-i 86/635/EGK tanácsi irányelvben (12) foglalt, illetve amennyiben ez nem alkalmazandó, bármely egyéb, a tényleges adatszolgáltatókra vonatkozó nemzeti vagy nemzetközi előírások alkalmazandók.
(2) A nemzeti számviteli gyakorlat sérelme nélkül az értékpapír-állományokra vonatkozó adatszolgáltatást névértéken vagy az értékpapírok darabszáma alapján kell teljesíteni. Piaci értékeket is meg lehet adni, a II. melléklet 4. részében említett módon.
(3) A nemzeti számviteli gyakorlat és nettósítási eljárások sérelme nélkül statisztikai célokból az értékpapír-állományokat bruttó összegben kell jelenteni.
(4) Az értékpapír-kihelyezési műveletek keretében kölcsönbe adott, vagy visszavásárlási megállapodás keretében értékesített értékpapír-állományokat az eredeti tulajdonos állományaként (és nem pedig az azokat ideiglenes megszerző állományaként) kell nyilvántartani, amennyiben határozott kötelezettségvállalás történik a művelet irányának megfordítására (és az nem pusztán opció). Amennyiben az ideiglenes megszerző a kapott értékpapírokat eladja, úgy az ilyen értékesítést végleges értékpapír adásvételként kell nyilvántartani, és az ideiglenes megszerzőnek az adatszolgáltatást az értékpapír-portfólió negatív előjelű pozíciójaként kell teljesítenie.
6. cikk
Határidők
(1) Az NKB-k döntik el, hogy minőségellenőrzési eljárások teljesítése, valamint a (2) bekezdésben meghatározott határidők betartása érdekében milyen határidővel kérik be az adatokat a tényleges adatszolgáltatóktól.
(2) Az NKB a tényleges adatszolgáltatók vonatkozásában az EKB-hoz továbbítja a következőket:
a)
a 3. cikk (1), (2) és (5) bekezdésében foglaltaknak megfelelően a negyedéves értékpapíronkénti adatok annak a negyedévnek a végét követő 70. munkanap végéig, amelyekre az adatok vonatkoznak; vagy
b)
havi értékpapíronkénti adatok a 3. cikk (5) bekezdésében, valamint a I. melléklet 1. részében foglaltaknak megfelelően az alábbi lehetőségek egyike alapján:
i.
a referencianegyedév három hónapjára vonatkozóan negyedévente, annak a negyedévnek a végét követő 63. munkanap végéig, amelyekre az adatok vonatkoznak; vagy
ii.
a referencianegyedév minden egyes hónapjára vonatkozóan havonta, annak a negyedévnek a végét követő 63. munkanap végéig, amelyekre az adatok vonatkoznak; és
c)
negyedéves értékpapíronkénti pozíciók a 3. cikk (3) bekezdésének megfelelően a munkanap végéig:
i.
2013-től 2015-ig: annak a negyedévnek a végét követő 70. munkanapon, amelyekre az adatok vonatkoznak; és
ii.
2016-tól: annak a negyedévnek a végét követő 55. munkanapon, amelyekre az adatok vonatkoznak.
(3) Amennyiben a (2) bekezdésben említett határidő olyan napra esik, amelyen a TARGET2 zárva tart, a határidő a TARGET2 következő működési napján jár le, az EKB honlapján közzétetteknek megfelelően.
7. cikk
Minimumelőírások és nemzeti adatszolgáltatási szabályok
(1) A tényleges adatszolgáltatók kötelesek a rájuk vonatkozó adatszolgáltatási kötelezettségeknek a III. mellékletben meghatározott minimumelőírásoknak megfelelően eleget tenni.
(2) Az NKB-k meghatározzák és bevezetik a tényleges adatszolgáltatók által követendő adatszolgáltatási rendet, a nemzeti jellemzőknek megfelelően. Az NKB-k döntenek arról, hogy a letétkezelők értékpapíronkénti alapon vagy befektetőnként szolgáltassanak-e adatot. Az NKB-k gondoskodnak arról, hogy ezek az adatszolgáltatási rendek biztosítsák az előírt statisztikai adatokat, és lehetővé tegyék a III. mellékletben meghatározott, az adattovábbításra, a pontosságra és a helyesbítésekre vonatkozó minimumelőírások betartásának pontos ellenőrzését.
8. cikk
Ellenőrzés és kötelező adatgyűjtés
Az NKB-k jogosultak az illetékes NKB által szükségesnek ítélt részletességgel a tényleges adatszolgáltatók által az e rendelet alapján szolgáltatandó adatokat ellenőrizni vagy ilyen adatokat gyűjteni, az e jogok EKB általi gyakorlására vonatkozó jogosultság sérelme nélkül. Ezeket a jogokat az NKB-k különösen abban az esetben gyakorolják, ha a tényleges adatszolgáltatók nem tesznek eleget a III. mellékletben meghatározott minimumelőírásoknak.
9. cikk
Egyszerűsített módosítási eljárás
Figyelembe véve a KBER Statisztikai Bizottságának véleményét, az EKB Igazgatósága technikai módosításokat végezhet e rendelet mellékleteiben, feltéve, hogy az ilyen módosítások nem változtatják meg a mögöttes koncepciót, és nem érintik a tényleges adatszolgáltatók jelentési terhét. Az Igazgatóság haladéktalanul értesíti a Kormányzótanácsot bármilyen ilyen módosításról.
10. cikk
Első adatszolgáltatás
Az e rendelet szerinti első adatszolgáltatás a 2013. december referencia-időszakra vonatkozó adatokkal kezdődik. Az NKB-k az EKB-nak történő első adatszolgáltatásuk alkalmával a kizárólag a pozíciókra vonatkozó adatokat szolgáltatják.
11. cikk
Záró rendelkezés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Kelt Frankfurt am Mainban, 2012. október 17-én.

Labels: 12
2
4
19